贈潛山伊居哲先生
作者：郭祥正
朝代：宋

paragraphs: 伊君頭戴星文冠，遨遊五嶽何時還。
結茅却在潛山裏，閉息自養丹田丹。
聞說年齡七十九，髮如鴉青亦稀有。
生平讀盡道藏書，寓興成詩僅千首。
清風生我太古弦，彈罷時傾一壺酒。
門前手植數本松，看爾凌雲比予壽。
高奔日月瞻玉京，陰氣鍊盡陽氣成。
行聞北帝呼六丁，紫書下詔鸞鳳迎。
潛山空留千載名，白雲不斷溪長清。